ཞི་རྒོལ་ཆེན་མོ།
འདི་ས་བྱི་ཞི་རྒོལ་གཅིག་པོའི་སྐབས་ཀྱི་གནས་སྟངས་ལ་མཚོན་ན། བོད་ས་སྟོད་སྨད་ཡོངས་རྫོགས་ནས་མ་བགྲོས་བསམ་པ་གཅིག་མཐུན་གྱིས། གཅིག་རྒྱབ་གཉིས་མཆོང་དང་། མགྲིན་གཅིག་དབྱངས་གཅིག་གིས་ཞི་བའི་འོས་ལངས་བྱས་པའི་གནས་ཚུལ་འདིར། རྒྱ་གཞུང་གིས་ཤེས་རྟོགས་དགོས་པ་གལ་ཆེ་ཤོས་དེ། བོད་མི་རིགས་ལ་དགོས་པའི་མངོན་འདོད་དེ་མ་འགྲུབ་བར་དུ་ཞི་བའི་རུ་དར་སྒྲེངས་མཚམས་མི་བཞག་པ་དེ་ཡིན། རྒྱ་དམར་སྲིད་གཞུང་གིས་བོད་ས་ཡོངས་རྫོགས་དབང་བསྒྱུར་བྱས་རྗེས་ཀྱི་བོད་ཀྱི་སྣོད་བཅུད་ཆ་ལག་དང་བཅས་པ་ཁ་འཐོར་ཡ་འཐོར་གྱིས་ཆ་བགོས་བྱས་པ། བོད་རང་སྐྱོང་ལྗོངས་ཀྱི་ཁོངས་སུ། ལྷུན་གྲུབ་རྫོང༌། མལ་གྲོ་གུང་དཀར་རྫོང༌། སྟག་རྩེ་རྫོང༌། སྟོད་ལུང་བདེ་ཆེན་རྫོང༌། ཆུ་ཤུར་རྫོང༌། སྙེ་མོ་རྫོང༌། འདམ་གཞུང་རྫོང་དང་བདུན་བཅས། བོད་ལྗོངས་ལྟེ་གནས་ལྷ་ས་ན་ཡོད། བྱང་ནག་ཆུ་ས་ཁུལ་གྱི་ནག་ཆུ་རྫོང༌། ཨ་མདོ་རྫོང༌། སྙན་རོང་རྫོང༌། སྦྲ་ཆེན་རྫོང༌། སོག་རྫོང༌། འབྲི་རུ་རྫོང༌། དཔལ་མགོན་རྫོང༌། ལྷ་རི་རྫོང༌། ཤན་རྩ་རྫོང༌། ཉི་མ་རྫོང་དང་བཅུ། ཆབ་མདོ་ས་ཁུལ་གྱི་ཆབ་མདོ་རྫོང༌། གོ་འཇོ་རྫོང༌། སྟེང་ཆེན་རྫོང༌། མཛོ་སྒང་རྫོང༌། དཔལ་འབར་རྫོང༌། བྲག་གཡབ་རྫོང༌། འཇོ་མདའ་རྫོང༌། དཔའ་ཤོད་རྫོང༌། རྫ་ཡུལ་རྫོང༌། ལྷོ་རོང་རྫོང༌། རི་བོ་ཆེ་རྫོང༌། སྨར་ཁམས་རྫོང༌། འབི་ཐོག་རྫོང༌། ཚ་ཁ་རྫོང༌། མཛོ་མདའ་རྫོང༌། ཐོག་འབའ་རྫོང་དང་བཅུ་དྲུག མངའ་རིས་ས་ཁུལ་གྱི་སྒར་རྫོང༌། རུ་ཐོག་རྫོང༌། རྩ་མདའ་རྫོང༌། པུ་ཧྲང་རྫོང༌། དགེ་རྒྱས་རྫོང༌། དགེ་རྩེ་རྫོང༌། མཚོ་ཆེན་རྫོང་དང་བདུན། གཞིས་རྩེ་ས་ཁུལ་གྱི་གཞིས་ཀ་རྩེ་རྫོང༌། རྣམ་གླིང་རྫོང༌། གཏིང་སྐྱེས་རྫོང༌། ས་སྐྱ་རྫོང༌། ལྷ་རྩེ་རྫོང༌། དིང་རི་རྫོང༌། གཉའ་ནང་རྫོང༌། སྐྱིད་རོང་རྫོང༌། བཞད་མཐོང་སྨོན་རྫོང༌། ངམ་རིང་རྫོང༌། འབྲོང་པ་རྫོང༌། ས་དགའ་རྫོང༌། རྒྱལ་རྩེ་རྫོང༌། ཁང་དམར་རྫོང༌། རིན་སྤུངས་རྫོང༌། གྲོ་མོ་རྫོང༌། པ་རྣམ་རྫོང༌། གམ་པ་རྫོང་དང་བཅོ་བརྒྱད། ལྷོ་ཁ་ས་ཁུལ་གྱི་སྣེ་གདོང་རྫོང༌། ཟངས་རི་རྫོང༌། གྲ་ནང་རྫོང༌། གོང་དཀར་རྫོང༌། རྒྱ་ཚ་རྫོང༌། སྣང་རྫོང༌། འཕྱོངས་རྒྱས་རྫོང༌། ཆུ་གསུམ་རྫོང༌། ལྷོ་བྲག་རྫོང༌། ཚོ་སྣ་རྫོང༌། ལྷུན་རྩེ་རྫོང༌། མཚོ་སྨད་རྫོང་དང༌། སྣ་དཀར་རྩེ་རྫོང་དང་བཅུ་གསུམ། ཉིང་ཁྲི་ས་ཁུལ་གྱི་ཉིང་ཁྲི་རྫོང༌། ཀོང་པོ་རྒྱ་མདའ་རྫོང༌། སྨན་གླིང་རྫོང༌། མེ་ཏོག་རྫོང༌། རྫ་ཡུལ་རྫོང༌། སྤོ་མེས་རྫོང༌། སྣང་རྫོང་དང་བདུན། ཡུན་ནན་ཞིང་ཆེན་གྱི་ཁོངས་བདེ་ཆེན་བོད་ཁུལ་གྱི་འཇོལ་རྫོང༌། འབའ་ལུང་རྫོང༌། རྒྱལ་ཐང་རྫོང་དང་གསུམ། སི་ཁྲོན་ཁོངས་དཀར་མཛེས་བོད་རིགས་རང་སྐྱོང་ཁུལ་གྱི་སེར་ཤུལ་རྫོང༌། སྡེ་དགེ་རྫོང༌། དཔལ་ཡུལ་རྫོང༌། ཉག་རོང་རྫོང༌། དཀར་མཛེས་རྫོང༌། བྲག་འགོ་རྫོང༌། གསེར་རྟ་རྫོང༌། རྟའུ་རྫོང༌། ཉག་ཆུ་རྫོང༌། ལི་ཐང་རྫོང༌། ཕྱག་ཕྲེང་རྫོང༌། འདབ་པ་རྫོང༌། འབའ་ཐང་རྫོང༌། སྡེ་རོང་རྫོང༌། བརྒྱད་ཟིལ་རྫོང༌། རོང་བྲག་རྫོང༌། དར་མདོ་རྫོང༌། ལྕགས་ཟམ་རྫོང་དང་བཅོ་བརྒྱད། སི་ཁྲོན་རྔ་བ་བོད་རིགས་རང་སྐྱོང་ཁུལ་གྱི་རྔ་བ་རྫོང༌། འཛམ་ཐང་རྫོང༌། ཆུ་ཆེན་རྫོང༌། བཙན་ལྷ་རྫོང༌། འབར་ཁམས་རྫོང༌། རྐ་ཁོག་རྫོང༌། མཛོད་དགེ་རྫོང༌། ཟུང་ཆུ་རྫོང༌། ཁྲོ་ཆུ་རྫོང༌། མང་བར་རྫོང༌། གཟི་ཚ་སྡེ་དགུ་རྫོང༌། བཀྲ་ཤིས་གླིང་རྫོང༌། ཁྲི་ཚང་རྫོང་དང་བཅུ་གསུམ། སི་ཁྲོན་ཉང་སྲན་མུ་ལི་བོད་རིགས་རང་སྐྱོང་རྫོང༌། ཀན་སུའི་ཞིང་ཆེན་ཁོངས་ཀན་ལྷོ་བོད་རིགས་རང་སྐྱོང་ཁུལ་གྱི་བསང་ཆུ་རྫོང༌། རྨ་ཆུ་རྫོང༌། ཀླུ་ཆུ་རྫོང༌། ཅོ་ནེ་རྫོང༌། ཐེ་བོ་རྫོང༌། འབྲུག་ཆུ་རྫོང༌། བ་ཙེ་རྩེ་རྫོང་དང་བདུན། ཀན་སུའུ་དཔལ་རིས་བོད་རིགས་རང་སྐྱོང་རྫོང༌། མཚོ་སྔོན་ཞིང་ཆེན་གྱི་ཁོངས་མཚོ་བྱང་བོད་རིགས་རང་སྐྱོང་ཁུལ་གྱི་མདའ་བཞི་རྫོང༌། རྐང་ཚ་རྫོང༌། ཨ་རིག་རྫོང་ངམ་མདོ་ལ་རྫོང༌། རྒྱ་རྡོ་རྫོང་དང་བཞི། མཚོ་ལྷོ་བོད་རིགས་རང་སྐྱོང་ཁུལ་གྱི་ཁྲི་ཀ་རྫོང༌། བྲག་དཀར་རྫོང་ངམ་དར་མཚོ་རྫོང༌། འབའ་རྫོང༌། མང་ར་རྫོང༌། ཆབ་ཆ་རྫོང་ངམ་ཆབ་འགག་རྫོང་ལྔ། རྨ་ལྷོ་བོད་རིགས་རང་སྐྱོང་ཁུལ་གྱི་རྩེ་ཁོག་རྫོང༌། གཅན་ཚ་རྫོང༌། རེབ་གོང་རྫོང་དང༌། སོག་རྫོང་དང་བཞི། མཚོ་ཤར་ས་ཁུལ་གྱི་གསེར་ཁོག་རྫོང༌། དགོན་ལུང་རྫོང༌། དམར་གཙང་རྫོང༌། སྟོང་སྐོར་རྫོང༌། བར་ལུང་་རྫོང༌། ཡ་རྫི་རྫོང༌། གྲོ་ཚང་རྫོང༌། གཞོང་ཐང་རྫོང༌། སྐུ་འབུམ་རྫོང་དང་དགུ། མཚོ་ནུབ་བོད་རིགས་རང་སྐྱོང་ཁུལ་གྱི་བོས་ལ་རྫོང༌། ཐེམ་ཆེན་རྫོང༌། ཏོས་ལན་རྫོང༌། ཀོར་མོ་རྫོང་དང་བཞི། མགོ་ལོག་བོད་རིགས་རང་སྐྱོང་ཁུལ་གྱི་རྨ་ཆེན་རྫོང༌། པད་མ་རྫོང༌། རྨ་སྟོད་རྫོང༌། དགའ་བདེ་རྫོང༌། དར་ལག་རྫོང༌། གཅིག་སྒྲིལ་རྫོང་དང་དྲུག ཡུལ་ཤུལ་བོད་རིགས་རང་སྐྱོང་ཁུལ་གྱི་ནང་ཆེན་རྫོང༌། ཆུ་དམར་ལེབ་རྫོང༌། སྐྱེ་རྒུ་རྫོང༌། ཁྲི་འདུ་རྫོང༌། རྫ་སྟོད་རྫོང༌། འབྲི་སྟོད་རྫོང་དང་དྲུག བཅས་བོད་ས་སྟོད་སྨད་ཡོངས་རྫོགས་བསྡོམས་པས་རྫོང་ཁག ༡༥༩ ཕྱེས་ཡོད་པ་རེད། མདོར་ན་བོད་ཀྱི་ས་ཁྱོན་ཡོངས་རྫོགས་རྒྱ་ནག་གིས་བཙན་ཤེད་ཁོ་ནས་དུམ་བུ་འདྲ་མིན་བགོས་ནས་ཁ་འཐོར་ཡ་འཐོར་དུ་གཏོང་། འབྲི་ཆུའི་ནུབ་རྒྱུད་ཀྱི་བོད་རིགས་རྣམས་བོད་རང་སྐྱོང་ལྗོངས་ཟེར་བའི་ཁོངས་དང༌། ལྷག་མ་འབྲི་ཆུའི་ཤར་རྒྱུད་ཀྱི་ཁམས་དང་ཨ་མདོའི་ཁུལ་རྣམས། དཀར་མཛེས་བོད་རིགས་རང་སྐྱོང་ཁུལ། རྔ་པ་བོད་རིགས་རང་སྐྱོང་ཁུལ། མུ་ལི་བོད་རིགས་རང་སྐྱོང་རྫོང༌། ཀན་སུའི་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ། ཀན་སུའུ་དཔལ་རིས་བོད་རིགས་རང་སྐྱོང་རྫོང༌། མཚོ་སྔོན་ཞིང་ཆེན་གྱི་མཚོ་བྱང་བོད་རིགས་རང་སྐྱོང་ཁུལ། མཚོ་ལྷོ་བོད་རིགས་རང་སྐྱོང་ཁུལ། མཚོ་ཤར་ས་ཁུལ། མཚོ་ནུབ་བོད་རིགས་རང་སྐྱོང་ཁུལ། མགོ་ལོག་བོད་རིགས་རང་སྐྱོང་ཁུལ། ཡུལ་ཤུལ་བོད་རིགས་རང་སྐྱོང་ཁུལ་བཅས་སུ་ཕྱེས་ཡོད་པ་རེད། གོང་གསལ་རྫོང་དང་ས་ཁུལ་མང་ཆེ་བ་ནས་ཞི་བའི་འོས་ལངས་བྱས་ཡོད་ལ། ས་ཁུལ་རེ་གཉིས་ནང་ཞི་བའི་འོས་ལངས་དངོས་སུ་བྱས་མེད་ནའང་ས་ཁུལ་དེ་དག་གི་མི་དམངས་མང་པོ་ལྷ་ས་དང༌། རྒྱ་ནག་གི་རྒྱལ་ས་པེ་ཅིང་ལྟ་བུ་མི་རིགས་སྣ་འཛོམས་ཀྱི་གྲོང་ཁྱེར་དང་གྲོང་བརྡལ་ཁག་དུ་མའི་ནང་འོས་ལངས་སུ་ཞུགས་པ་སྟེ། མདོར་ན་གོང་གསལ་རྫོང་ཁག་དེ་དག་གི་མི་སེར་ཕལ་བོ་ཆེ་ས་བྱི་ཞི་བའི་འོས་ལངས་ཆེན་མོའི་ནང་ཞུགས་ཡོད་པ་རེད། ས་བྱི་ཞི་རྒོལ་གཅིག་བུར་ཞུགས་པའི་བོད་རིགས་ལ་མཚོན་ན། ཕྱི་ལོ་ ༢༠༠༨ ཟླ་ ༣ ཚེས་ ༡༠ ནས་ ༢༠༠༩ ཟླ་ ༦ ཚེས་ ༡༥ བར་གཞིས་ལུས་ཆོལ་གསུམ་བོད་མི་རྣམས་ཀྱིས་གཞི་རྒྱ་ཆེ་བའི་ཞི་རྒོལ་ལ་རྒྱ་གཞུང་གིས་བོད་མིར་དྲག་གནོན་དང་ཁྲིམས་ཆད་བཏང་ཚུལ་ལྟ་མི་ཕོད་པ་དང་ཉན་མི་བཟོད་པའི་ཚད་ཀྱིས་མནར་གཅོད་གཏོང་ཡོད་པ་རེད། སྤུར་རྒྱལ་བཙན་པོའི་གདུང་རྒྱུད་མ་ཉམས་པར༎ མཐུན་ལམ་ལྕགས་ཀྱི་དཔུང་པ་མཉམ་སྒྲིལ་གྱིས༎ ཞི་བའི་དར་ཆེན་འཕྱར་བའི་གཟི་འོད་འདིས༎ བདེན་པའི་འོད་སྣང་བསུ་བ་སུ་ཡིས་འགོག།